Motorfietsryer en voetganger sterf in ongelukArgieffoto ŉ Motorfietsryer en ŉ voetganger is Woensdag dood tydens ŉ ongeluk in Main Reefweg in Florida, Roodepoort. Chris Botha, ŉ woordvoerder van Netcare 911, het gesê die motorfietsryer het ŉ vragmotor verbygesteek toe die voetganger oor die pad gehardloop en voor die motorfiets beland het. “Die motorfietsryer was reeds dood toe paramedici by die toneel opgedaag het,” het Botha gesê. “Die voetganger, ŉ vrou, het met kritieke beserings in die pad gelê.” Die vrou is op die toneel gestabiliseer en met ŉ helikopter na die Charlotte Maxeke-hospitaal geneem. Sy het egter kort na haar aankoms aan haar beserings beswyk.